**Disgrifiad Swydd:** **Swyddog Ymchwil**

|  |  |
| --- | --- |
| **Scisn** | ***Gwyddoniaeth a Pheirianneg*** |
| **Adran/Pwnc:** | ***Y Biowyddorau*** |
| **Cyflog:** | *Gradd 8: £38,205 y flwyddyn* |
| **Oriau gwaith:** | ***Amser llawn*** |
| **Nifer y swyddi:** | ***1*** |
| **Contract:** | **Rôl am gyfnod penodol o 3 blynedd yw hon** |
| **Lleoliad:** | **Bydd deiliad y swydd hon yn gweithio ar Gampws Parc Singleton** |

|  |  |
| --- | --- |
| **Prif Ddiben y Swydd** | Mae'r swydd hon yn rhan o brosiect a ariennir gan Ymddiriedolaeth Leverhulme i ymgymryd ag ymchwil i rôl epigeneteg (epimwtaniadau ar hap) yn esblygiad yr amrywiaeth o fecanweithiau pennu rhyw sy'n ddibynnol ar dymheredd mewn pysgod, gan ddefnyddio pysgod rhesog a physgod abwyd fel modelau. Mae mecanweithiau pennu rhyw yn hynod amrywiol mewn fertebratau; gall y rhywiau fod ar wahân neu gyda'i gilydd yn yr un unigolyn (deurywiaid), gall rhyw gael ei bennu gan gromosomau, meistr-enynnau neu hyd yn oed yr amgylchedd. Pam y mae cymaint o amrywiaeth mewn proses sydd mor hanfodol i rywogaeth oroesi? Bydd y prosiect hwn yn ymchwilio i rôl mecanweithiau rheoleiddio nad ydynt yn rhai genetig (epigenetig) y mae'r amgylchedd yn dylanwadu arnynt. Yn benodol bydd yn ymchwilio i'w rôl yn esblygiad y broses o bennu rhyw gan ddibynnu ar dymheredd. Bydd yn profi'r ddamcaniaeth y gall newidiadau epigenetig ar hap a geir ar enynnau sy'n ymwneud â phennu rhyw barhau ar draws cenedlaethau pan fydd detholiad naturiol yn effeithio arnynt ac, yn y ffordd hon, esbonio amrywiaeth y llwybrau pennu rhyw a welir mewn fertebratau.  Mae prif dasgau penodol y swydd yn cynnwys:   1. Cyfrannu at ddylunio'r arbrofion a datblygu’r cynllun arbrofi ar y cyd â’r Prif Ymchwilydd, y Cyd-ymchwilydd a chydweithredwyr 2. Cynnal dadansoddiadau Biowybodeg ac ystadegol ar y cyd â'r Prif Ymchwilydd. 3. Hyfforddi/goruchwylio'r Cynorthwy-ydd Ymchwil mewn gwaith labordy a dadansoddi, ar y cyd â'r Prif Ymchwilydd a'r Cyd-ymchwilydd. 4. Arwain y gwaith o ysgrifennu papurau ac adroddiadau am ganlyniadau'r prosiect yn ôl yr angen, ar y cyd â'r Prif Ymchwilydd, y Cyd-ymchwilydd a chydweithredwyr. 5. Lledaenu/cyfleu canlyniadau'r prosiectau mewn cynadleddau academaidd, digwyddiadau cyhoeddus cyffredinol ac yn y cyfryngau cymdeithasol (lle bo'n berthnasol). 6. Trefnu cyfarfodydd rheolaidd i drafod hynt y prosiect â'r Prif Ymchwilydd, y Cyd-ymchwilydd a chydweithredwyr. |
|  | Mae tasgau mwy cyffredinol yn cynnwys:   1. Cyfrannu at ymchwil ac ymgymryd â hi mewn modd rhagweithiol, gan gynnwys casglu, paratoi a dadansoddi data a chyflwyno canlyniadau gan ddangos rhywfaint o annibyniaeth wrth bennu pwyslais a chyfeiriad yr ymchwil honno. 2. Paratoi adroddiadau, drafftio patentau a phapurau sy'n disgrifio canlyniadau'r ymchwil, boed yn gyfrinachol neu i'w cyhoeddi. Disgwylir i'r sawl a benodir gymryd rhan weithredol yn y gwaith o ysgrifennu a chyhoeddi papurau ymchwil, yn enwedig rhai sydd i'w cyhoeddi mewn cyfnodolion a adolygir gan gymheiriaid (e.e. rhyngwladol) neu gyhoeddiadau cymharol, yn rhan arferol o'i rôl. 3. Bod yn hunangymhellol a defnyddio menter bersonol, gan geisio dod o hyd i ffyrdd addas o ymdrin â heriau a gofyn am arweiniad pan fo angen. 4. Defnyddio creadigrwydd i ddadansoddi a dehongli data ymchwil a dod i gasgliadau ar sail y canlyniadau. 5. Rhyngweithio'n gadarnhaol ac yn broffesiynol â chydweithredwyr a phartneriaid eraill yn y Gyfadran, mewn mannau eraill yn y Brifysgol, a'r tu hwnt ym myd diwydiant a masnach ac yn y byd academaidd. 6. Cyfrannu'n rhagweithiol at y gwaith o ddatblygu ceisiadau am gyllid allanol i gefnogi eich gwaith eich hun, gwaith eraill a gwaith y Gyfadran a'r sefydliad yn gyffredinol. Disgwylir i'r sawl a benodir gymryd rhan weithredol yn y gwaith o ysgrifennu, neu gyfrannu at ysgrifennu ceisiadau o'r fath yn rhan arferol o'i waith. 7. Cyfrannu at faterion trefniadol y Gyfadran i'w helpu i weithredu'n hwylus a helpu i godi ei phroffil ymchwil allanol. 8. Bod yn ymwybodol o ddatblygiadau yn y maes o safbwynt technegol a phenodol a'r maes pwnc ehangach a'r goblygiadau ar gyfer cymwysiadau masnachol a'r economi wybodaeth neu'r byd academaidd. 9. Gweithredu fel cynrychiolydd neu aelod o bwyllgorau pan fo angen gan ddefnyddio'r cyfle i ehangu ei brofiad proffesiynol. 10. Dangos eich datblygiad proffesiynol eich hun gan ddarparu tystiolaeth, nodi anghenion datblygu, gan gyfeirio at Fframwaith Datblygu Ymchwilwyr Vitae, yn enwedig o ran cyfnod prawf, adolygiadau perfformiad, a chymryd rhan mewn digwyddiadau hyfforddi. 11. Cynnal a gwella cysylltiadau â'r sefydliadau proffesiynol a chyrff perthynol eraill. 12. Ufuddhau i brotocolau arfer gorau wrth gynnal a chadw cofnodion ymchwil, fel y’i nodir gan ganllawiau rheoli cofnodion sefydliadau addysg uwch a'r Cynghorau Ymchwil. Mae hyn yn cynnwys gwneud yn siŵr bod cofnodion llyfrau log prosiectau yn cael eu cyflwyno i'r Brifysgol/Prif Ymchwilydd ar ôl gorffen y gwaith. |
| **Dyletswyddau Cyffredinol** | 1. Hyrwyddo cydraddoldeb ac amrywiaeth mewn arferion gwaith a chynnal perthnasoedd gweithio cadarnhaol. 2. Cyflawni rôl a holl weithgareddau'r swydd yn unol â systemau rheoli a pholisïau diogelwch, iechyd a chynaliadwyedd, er mwyn lleihau’r risgiau a’r effeithiau sy’n deillio o weithgarwch y swydd. 3. Sicrhau bod rheoli risg yn rhan annatod o unrhyw broses benderfynu, drwy sicrhau cydymffurfiaeth â Pholisi Rheoli Risg y Brifysgol. 4. Unrhyw ddyletswyddau eraill y mae'r Gyfadran/y Gyfarwyddiaeth/y Maes Gwasanaeth wedi cytuno arnynt. |
| **Manyleb Person** | **Meini Prawf Hanfodol:**   1. PhD mewn Bioleg, Biocemeg neu gymhwyster cyfwerth a phrofiad mewn Ecoleg Foleciwlaidd neu faes tebyg. 2. Profiad mewn Biowybodeg ac yn ddelfrydol epigeneteg. 3. Tystiolaeth o gyfranogiad gweithredol a rôl bersonol yn y gwaith o ysgrifennu a chyhoeddi papurau ymchwil, a chyfrannu at y gwaith hwn, yn enwedig ar gyfer cyfnodolion a adolygir gan gymheiriaid. 4. Tystiolaeth o'r gallu i lunio ymchwil ac ysgrifennu ceisiadau am gyllid ymchwil allanol neu gyfrannu at y rhain. 5. Y gallu i ddangos annibyniaeth sylweddol o ran ffocws a chyfeiriad mewn ymchwil – penderfynu 'beth, pam, pryd a chyda phwy' i fwrw ymlaen â'r gwaith. 6. Ymrwymiad i ddatblygiad proffesiynol parhaus.   **Meini Prawf Dymunol**   1. Profiad o ddilyniannu a dadansoddi Oxford Nanopore. 2. Profiad o weithio gyda physgod (yn ddelfrydol poblogaethau labordy, ond nid yw'n hanfodol). 3. Profiad o oruchwylio prosiectau myfyrwyr israddedig neu ôl-raddedig. |
| **Lefel Iaith Gymraeg** | Level 1 – ‘a little’ - pronounce Welsh words. Able to answer the phone in Welsh (good morning / afternoon). Able to use very basic every-day words and phrases (thank you, please etc.). Level 1 can be reached by completing a one-hour training course.  Am ragor o wybodaeth am Lefelau'r Iaith Gymraeg, gweler tudalen we’r Asesiad o Sgiliau Iaith Gymraeg, sydd ar gael [yma](https://www.swansea.ac.uk/welsh-language-standards/compliance/recruitment/). |

  